b'\n_START_ARTICLE_\nPape\xc5\xbe Benedikt III.\n_START_SECTION_\nAnastazij Knji\xc5\xbeni\xc4\x8dar se polasti pape\xc5\xa1tva\n_START_PARAGRAPH_\nIzvolitev u\xc4\x8denega in asketskega Rimljana, Benedikta, Petrovega sina, je bila povezana s hudimi nemiri in neredi. _NEWLINE_Takoj po Leonovem pogrebu so Rimljani \xc5\xbee 26. julija 855 enoglasno izvolili njegovega naslednika, kardinala- duhovnika pri cerkvi svetega Kalista. K cesarju so poslali anagnijskega \xc5\xa1kofa Nikolaja in voja\xc5\xa1kega poveljnika Merkurija (Mercurius) zaradi potrditve volitev; kljub temu je zasedel za nekaj dni pape\xc5\xa1ki prestol protipape\xc5\xbe. Kako se je to zgodilo? Gubbijski \xc5\xa1kof Arzenij, ki ga je podpirala Frankom naklonjena stranka, je dal rimske poslance ujeti; svojega sorodnika, pregnanega biv\xc5\xa1ega kardinala Anastazija je prepeljal v Rim. Cesarjevo odposlanstvo, ki je takrat \xc5\xbee prispelo v Horto, je obvestil, da so Rimljani izvolili za pape\xc5\xbea Anastazija. Med tem se je Anastazij polastil Lateranske pala\xc4\x8de in se dal umestiti za pape\xc5\xbea. Benedikta je dal zapreti v je\xc4\x8do ter uni\xc4\x8dil sliko, ki je prikazovala sinodo, ki ga je obsodila. Ko sta cesarjeva odposlanca grof Adalbert in Bernard prispela v Rim, sta videla, kako grdo ju je Arsenij izigral. Rimljani so Frankom navkljub vztrajali poleg svojega izvoljenca in osvobodili Benedikta ter ga 29. septembra 855 tudi ustoli\xc4\x8dili. _NEWLINE_Temu je sledil ganljiv dogodek. Anastazij in njegovi prista\xc5\xa1i so od zakonitega pape\xc5\xbea kle\xc4\x8de prosili odpu\xc5\xa1\xc4\x8danja, ki se jih je usmilil in vse obhajal kot laike. Anastazija je postavil za opata v samostanu, ki je pripadal cerkvi Santa Maria in Trastevere._NEWLINE_S tridnevnim pape\xc5\xbeem pa se bomo sre\xc4\x8dali \xc5\xa1e pri naslednjih pape\xc5\xbeih, ki jim je bil v vsestransko pomo\xc4\x8d.\n_START_SECTION_\nDelovanje\n_START_PARAGRAPH_\nBenedikt je ob pomo\xc4\x8di odli\xc4\x8dnega svetovalca, kasnej\xc5\xa1ega pape\xc5\xbea Nikolaja I., Cerkev vodil mirno in modro: brez sporov s cesarjem je krepil zunanjo mo\xc4\x8d pape\xc5\xa1tva, pa tudi v notranjih cerkvenih zadevah je uveljavil svojo avtoriteto, kar se je posebej pokazalo v odnosu do carigrajskega patriarha Ignacija in do mogo\xc4\x8dnega nad\xc5\xa1kofa Hinkmarja iz Reimsa. V Rimu je obnovil \xc5\xa1tevilne cerkve, zlasti \xc5\xa1e baziliki svetega Petra in svetega Pavla, ki so ju bili izropali Saraceni 846. leta.\n_START_SECTION_\nKr\xc5\xa1\xc4\x8danstvo v Karantaniji in Panoniji\n_START_PARAGRAPH_\nV Karantaniji so v devetem in do polovice desetega stoletja Modestovo delo nadaljevali pokrajinski \xc5\xa1kofje \xc2\xbbza Slovane\xc2\xab, sicer pa se je te\xc5\xbei\xc5\xa1\xc4\x8de salzbur\xc5\xa1kega misijonskega delovanja preneslo v Spodnjo Panonijo. Knez Pribina (800-861) je okoli 840 dobil v fevd del Panonije zahodno od Blatnega jezera. Leta 847 ga je kralj Ludvik Nem\xc5\xa1ki (804-876) postavil za mejnega grofa v Spodnji Panoniji. Pribina si je mo\xc4\x8dno prizadeval za utrditev kr\xc5\xa1\xc4\x8danstva in ureditev cerkvene organizacije v svoji de\xc5\xbeeli. Salzbur\xc5\xa1ki nad\xc5\xa1kof Liupram je ve\xc4\x8dkrat obiskal Panonijo in tam posvetil vsaj pet cerkva, med njimi dve v  Blatogradu (Blatograd=Blatenski kostel, danes Zalav\xc3\xa1r). Prvo cerkev so zgradili 850 in jo je posvetil v \xc4\x8dast Device Marije \xc5\xbee omenjeni nad\xc5\xa1kof. _NEWLINE_Poleg tega je bilo v Pribinovem \xc4\x8dasu poseve\xc4\x8denih \xc5\xa1e \xc5\xa1tirinajst drugih cerkva. Do Pribinove smrti se je kr\xc5\xa1\xc4\x8danstvo med Slovenci v Spodnji Panoniji \xc5\xbee kar precej okrepilo.\n_START_SECTION_\nSmrt\n_START_PARAGRAPH_\nBenedikt je umrl 17. aprila 858 v Rimu. _NEWLINE_Pokopan je v Baziliki svetega Petra v Vatikanu in je bil pokopan blizu vhodnih vrat.\n_START_SECTION_\nOcena\n_START_PARAGRAPH_\nVe\xc4\x8dina virov meni, da je \xc5\xa1kof Arsenij z lepimi besedami in obljubami pregovoril poslance, da so pred cesarjem lagali o izvolitvi v prid Anastazija in da pri tem ni uporabil sile.\n_START_SECTION_\nLegenda\n_START_PARAGRAPH_\nV to obdobje spada tudi legenda o pape\xc5\xbeinji Ivani .'